Javaslat AZ EURÓPAI PARLAMENT ÉS A TANÁCS IRÁNYELVE a munkavállalók fizikai tényezők (elektromágneses terek) hatásából keletkező kockázatoknak való expozíciójára vonatkozó egészségügyi és biztonsági minimumkövetelményekről szóló 2004/40/EK irányelv (18. egyedi irányelv a 89/391/EGK irányelv 16. cikke (1) bekezdésének értelmében) módosításáról /* COM/2012/015 végleges - 2012/0003 (COD) */





INDOKOLÁS 1. A JAVASLAT HÁTTERE 1.1. A javaslat okai és céljai E javaslat célja, hogy a munkavállalók fizikai tényezők (elektromágneses terek) hatásából keletkező kockázatoknak való expozíciójára vonatkozó egészségügyi és biztonsági minimumkövetelményekről szóló, 2004. április 29-i 2004/40/EK európai parlamenti és tanácsi irányelv (18. egyedi irányelv a 89/391/EGK irányelv 16. cikke (1) bekezdésének értelmében)[1] átültetésének határidejét 2014. április 30-ra módosítsa. Az egészségügyben dolgozók 2006-ban az említett irányelv alkalmazásával kapcsolatos aggodalmukról értesítették a Bizottságot, miszerint az irányelvben rögzített expozíciós határértékek aránytalanul korlátoznák a mágneses rezonancia (MR) gyógyászati alkalmazását és fejlesztését, noha ez a technika ma számos betegség diagnosztizálásában és kezelésében nélkülözhetetlen eszköznek számít. Ezt követően egyéb iparágak is kifejezték aggályukat az irányelv tevékenységeikre gyakorolt hatásaival kapcsolatban. A Bizottság ezen aggodalmakat figyelembe véve bizonyos lépéseket tett. Annak biztosítása érdekében, hogy a Bizottság széles körű hatásvizsgálatot végezhessen és módosítási javaslatokat tehessen, a munkavállalók fizikai tényezők (elektromágneses terek) hatásából keletkező kockázatoknak való expozíciójára vonatkozó egészségügyi és biztonsági minimumkövetelményekről és a 2004/40/EK irányelv módosításáról szóló 2008. április 23-i 2008/46/EK európai parlamenti és tanácsi irányelvvel az irányelv átültetésének határidejét 2008. április 30-ról 2012. április 30-ra halasztották[2]. A Bizottság alaposan megvizsgálta a helyzetet, elemezte a legfrisebb tudományos eredményeket (ideértve a Bizottság által kezdeményezett tanulmányt is), melyek az irányelvben rögzített expozíciós határértékeknek a mágneses rezonancián alapuló képalkotó eljárás (MR) gyógyászati alkalmazására gyakorolt lehetséges kedvezőtlen következményeivel foglalkoztak.. Az érdekelt felekkel folytatott többszöri konzultációt követően, valamint a legújabb tudományos ajánlások[3] figyelembevételével a Bizottság 2011. június 14-én elfogadta a 2004/40/EK irányelvet módosító és felváltó új irányelvre vonatkozó COM (2011) 348 javaslatot, amely egyszerre biztosítja a munkavállalók egészségének és biztonságának magas szintű védelmét, valamint az elektromágneses mezőt alkalmazó gyógyászati és ipari tevékenységek folytatását és fejlesztését. Az elfogadás határideje legfőképp azon oknál fogva tolódott ki, hogy a munkavállalók és a lakosság elektromágneses tereknek való kitettségéről szóló új nemzetközi ajánlásokat csak 2010 decemberében tették közzé, és nem 2009-ben, ahogy az várható volt. A COM(2011) 348 javaslat célja továbbá a 2004/40/EK irányelv jelentős számú, egyéb rendelkezésének naprakésszé tétele és fejlesztése; új elemeket is bevezet, hogy megkönnyítse a munkavállalók –– különösen a kisvállalkozások –– számára az intézkedések végrehajtását. A bizottsági javaslat elfogadását követően az Európai Parlament és a Tanács azonnal munkához látott, hogy a 2004/40/EK irányelvet 2012. április 30. előtt módosítsa. Ugyanakkor, mivel · a tárgy technikai összetettsége nemzeti szakértőkkel történő hosszas tárgyalásokat igényel, · valamint a javaslat néhány kulcsrendelkezése erősen megosztja az álláspontokat, Az Európai Parlament és a Tanács 2012. április 30. előtt valószínűleg nem véglegesíti az elfogadási folyamatot. Ilyen körülmények között a 2004/40/EK irányelv átültetési határidejét másodszor is módosító új irányelvre van szükség. El kell kerülni, hogy 2012. április 30. után jogbizonytalanság álljon elő, ez akkor következhetne be, ha az említett időpontig valamennyi tagállamnak – további intézkedések hiányában – át kellene ültetnie a jelenlegi 2004/40/EK irányelvet. Ez a jogbizonytalanság két következménnyel járna: – a Bizottságnak jogsértési eljárásokat kellene indítania az átültetési intézkedésekről szóló tájékoztatás elmulasztása miatt minden olyan tagálammal szemben, amely még nem ültette át az irányelvet; – a 2004/40/EK irányelv vertikális közvetlen hatállyal bírna valamennyi tagállam jogrendjében és a polgárok bíróság elé vihetnék kormányaikat az irányelv végrehajtásának elmulasztásáért. Helyénvalónak tűnik ezért az átültetési határidőt két évvel elhalasztani annak érdekében, hogy az Európai Parlamentnek és a Tanácsnak elegendő ideje legyen arra, hogy megvitassa a 2004/40/EK irányelv naprakésszé tételét és fejlesztését célzó új irányelvre vonatkozó COM (2011) 348 bizottsági javaslatot, és azzal kapcsolatban megállapodásra jusson. 1.2. 2004/40/EK irányelv A 2004/40/EK irányelv a 18. egyedi irányelv a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelv 16. cikke (1) bekezdésének értelmében. Az irányelv azokról a rövid távú, káros egészségügyi hatásokról szól, amelyek a munkahelyen elektromágneses tereknek kitett munkavállalókat érik,. Az irányelv rendelkezései „minimumkövetelmények”, azaz az egyes tagállamok szigorúbb rendelkezéseket is bevezethetnek. Az irányelv expozíciós határértékeket állít fel[4] az időben változó, 0–300 GHz frekvenciájú elektromos, mágneses és elektromágneses terekre vonatkozóan. Egyetlen munkavállaló sem tehető ki olyan tereknek, amelyek értéke meghaladja az egészségügyi hatásokon és biológiai megfontolásokon alapuló határértékeket. Az irányelv emellett a statikus és az időben változó terekre vonatkozóan beavatkozási értékekről is rendelkezik. Ezek olyan közvetlenül mérhető értékek, amelyek elérése esetén a munkáltatónak az említett irányelvben meghatározott intézkedések közül legalább egyet végre kell hajtania. E beavatkozási határértékek betartásával az expozíciós határértékeknek való megfelelés is biztosított. Az irányelvben szereplő határértékeket az ICNIRP 1998-ban közzétett ajánlásai alapján állapították meg. Az ICNIRP világszerte elismert szervezet, amely az ilyen típusú sugárzás egészségügyi hatásvizsgálatában szerzett tekintélyt. Az ICNIRP valamennyi releváns nemzetközi szervezettel szorosan együttműködik, mint pl. a WHO, az ILO, az IRPA, az ISO, a CENELEC, az IEC, a CIE, és az IEEE. Az irányelv a 89/391/EGK keretirányelvben általánosságban megfogalmazott megelőzési elvre épül: – a valamennyi munkavállalót megillető védelem, mely szerint az ugyanolyan veszélyeknek kitett munkavállalóknak azonos szintű védelemhez van joguk, függetlenül attól, hogy mely ágazatban tevékenykednek; – a munkáltató feladata, hogy meghatározza és felmérje a kockázatokat; – a felismert kockázatokat meg kell szüntetni, illetve, ha ez nem lehetséges, a lehető legkisebbre kell csökkenteni; – az érintett munkavállalókat különleges tájékoztatásban és képzésben kell részesíteni, valamint konzultálni kell velük; – megfelelő egészségügyi felügyeletet kell biztosítani nekik. Az irányelvet kivétel nélkül valamennyi tevékenységi ágazatban alkalmazni kell, és további intézkedések hiányában legkésőbb 2012. április 30-ig át kell ültetni a nemzeti jogrendszerekbe. Az elfogadását megelőző tárgyalásokon a Tanácsban és az Európai Parlamentben egyaránt részletesen megvitatták a mágneses rezonancián alapuló képalkotó gyógyászati eljárás különleges helyzetét. A Tanácsban folytatott tárgyalásokon olyan intézményekből érkező nemzeti szakértők vettek részt technikai tanácsadóként, mint például a National Radiation Protection Board (NRPB, Egyesült Királyság), az Institut national de recherche et de sécurité (INRS, Franciaország), a Finnish Institute of Occupational Health (FIOH, Finnország), és a Bundesamt für Strahlenschutz (BfS, Németország). A Tanács elnöksége több ízben is kikérte az ICNIRP véleményét. Mivel semmilyen tényező nem utalt kedvezőtlen hatásokra, az Európai Parlament és a Tanács elfogadta az irányelvet, bizonyos, az eredetileg a Bizottság által javasolt értékekre irányuló módosításokkal. Ezek a módosítások az MRI alapvető összetevőjére, a statikus mágneses terekre nem rögzítettek expozíciós határértéket, mivel ezt az értéket az irányelv elfogadásakor az akkori legfrissebb tudományos adatok fényében éppen felülvizsgálták. 1.3. Az új irányelvre vonatkozó COM (2011) 348 javaslat Az említett javaslat célja egyrészt a 2004/40/EK irányelv rendelkezéseinek naprakésszé tétele és fejlesztése, másrészt annak hatályon kívül helyezése és felváltása.Megtartja a 2004/40/EK irányelvben szereplő fontos alapelvek és rendelkezések egy részét. A javaslat által bevezetett, a legújabb tudományos ismereteken alapuló legfontosabb módosítások a következők: – egyértelműbb fogalommeghatározások, különös tekintettel a káros egészségügyi hatásokra (a 2004/40/EK irányelv 2. cikke); – a 0–100 kHz frekvenciatartományra vonatkozó, a jelenlegi expozíciós határértékektől és beavatkozási határértékektől eltérő határ- és referenciaértékeket tartalmazó felülvizsgált rendszer átvétele (ez a 2004/40/EK irányelv 2. és 3. cikkét, valamint a mellékletét érinti); – a mérések és számítások elvégzését megkönnyítő mutatók bevezetése (3. cikk (3) bekezdés) és a mérési bizonytalanságok figyelembevételével kapcsolatos iránymutatás; az 1999/5/EK és a 2006/95/EK irányelv termékbiztonsági előírásai biztosítják, hogy a lakosság, ideértve a munkavállalókat is, az adott termékek rendeltetésszerű használata esetén expozíciójuk ne haladja meg a … ajánlásban meghatározott határértékeket. mivel a lakosság számára meghatározott határértékek alacsonyabbak a munkavállalók számára meghatározott határértékeknél, és a hosszú távú hatások ellen is védelmet nyújtanak, ezért az említett irányelvek betartása megfelelő védelmet nyújt ezekben az esetekben; – iránymutatások bevezetése az egyszerűsített, de hatékonyabb kockázatértékelések (4. cikk) érdekében, hogy könnyebb legyen az értékelés, és a kis- és középvállalkozásokra ne nehezedjen akkora teher; – korlátozott, de megfelelő mértékű rugalmasság bevezetése: az ipar számára az expozíciós és a beavatkozási határértékektől korlátozott eltérési lehetőséget biztosító, szabályozott keretrendszer. A javaslat két egyedi eltérést tartalmaz, az egyik a mágneses rezonancián (MR) alapuló gyógyászati alkalmazásokra, a másik a fegyveres erőkre vonatkozik. A harmadik eltérés szigorú tagállami ellenőrzéshez és engedélyezéshez kötött, alkalmi esetekre vonatkozik, melyeket értékelés követ. A tagállamok tájékoztatják a Bizottságot valamennyi engedély megadásáról. E három eltérés, amely az érdekelt felekkel történő folyamatos konzultáció eredménye és amely konkrét alkalmazási körrel rendelkezik egyszerre biztosítja a munkavállalók egészségének és biztonságának magas szintű védelmét, valamint azt, hogy a gyógyászati és ipari tevékenységeket indokolatlanul ne akadályozzák. – az egészségügyi felügyelet indokolásának bevezetése (8. cikk); – a mágneses rezonancián alapuló gyógyászati alkalmazások és a kapcsolódó tevékenységek konkrét esetére fordított kiemelt figyelem; – kiegészítő, nem kötelező erejű intézkedések, például nem kötelező gyakorlati útmutató biztosítása. 2. KONZULTÁCIÓ AZ ÉRDEKELTEKKEL; HATÁSVIZSGÁLAT 2.1. Konzultáció az érdekeltekkel A munkahelyi biztonsági és egészségvédelmi tanácsadó bizottsággal történő konzultáció A szociális partnerek képviselői, illetve a munkahelyi biztonsági és egészségvédelmi tanácsadó bizottságban tevékenykedő 27 tagállami kormányképviselő a 2011. december 1-jei plenáris ülésen támogatták a 2004/40/EK irányelvnek a tagállamok nemzeti jogrendjébe történő átültetése határidejének meghosszabbítását a 2012. április 30-át követő jogbizonytalanság elkerülése érdekében és azért, hogy az Európai Parlamentnek és a Tanácsnak elegendő ideje legyen a COM (2011) 348 bizottsági javaslatra vonatkozó kompromisszum elérésére. A szociális partnerekkel folytatott konzultáció Tekintettel a javaslat természetére – amely kizárólag az irányelv átültetésének időpontján változtatna, a lényegi rendelkezések módosítása nélkül –, illetve a Bizottság Jogi Szolgálatával és Főtitkárságával folytatott konzultációt követően az a döntés született, hogy nincs szükség az európai szintű szociális partnerekkel történő, az Európai Unió működéséről szóló szerződés 154. cikke szerinti konzultációra. Az uniós ágazatközi szociális partnereket azonban Andor biztos egy levélben tájékoztatta a javaslatról és felkérte őket észrevételeik megtételére. 2.2. A javaslat nemzeti parlamenteknek történő továbbítása A bizottsági javaslatokat tartalmazó, az Európai Parlamentnek és a Tanácsnak megküldött jogalkotási aktusok tervezetét a szerződésekhez csatolt, a nemzeti parlamenteknek az Európai Unióban betöltött szerepéről szóló 1. sz. jegyzőkönyvnek megfelelően továbbítani kell a nemzeti parlamenteknek. A jegyzőkönyv 4. cikkének megfelelően a között az időpont között, amikor valamely jogalkotási aktus tervezetét a nemzeti parlamentek rendelkezésére bocsátják, és a között az időpont között, amikor azt elfogadás céljából, illetőleg egy álláspont jogalkotási eljárás keretében történő elfogadása céljából a Tanács ideiglenes napirendjére tűzik, egy nyolchetes időszaknak kell eltelnie. A 4. cikk szerint azonban sürgős esetben kivétel tehető; ekkor az indokokat a Tanács jogi aktusában vagy álláspontjában meg kell jelölni. E javaslatnak az Európai Parlament és a Tanács általi elfogadását rendkívül sürgős esetnek kell tekinteni, fent említett okokból, melyek a következőképp foglalhatók össze. A jelenleg az Európai Parlament és a Tanács által tárgyalt COM (2011) 348 bizottsági javaslat célja egyrészt a 2004/40/EK irányelv rendelkezéseinek naprakésszé tétele és fejlesztése, másrészt annak 2012. április 30 előtti hatályon kívül helyezése és felváltása. Következésképpen a tagállamok nagy többsége a fent említett javaslaton alapuló, frissített új irányelv elfogadásáig még nem ülteti át a 2004/40/EK irányelvet. A tárgy technikai összetettsége és a Tanácson belüli alapvető nézeteltérések miatt azonban nem valószínű, hogy az Európai Parlament és a Tanács az új irányelv elfogadási folyamatát a 2012. április 30-i határidőt megelőzően véglegesítse. E javaslatot, melynek egyetlen célja a 2004/40/EK irányelv átültetési határidejének két évvel történő meghosszabbítása, ezért a fennmaradó nagyon rövid időszakon belül, sürgősen el kell fogadni. Amennyiben a javaslatot nem fogadják el 2012. április 30-i határidővel, annak negatív jogkövetkezményei lehetnek valamennyi olyan tagállamban, amely még nem ültette át az irányelvet (lásd a fenti 1.1. szakaszt) 2.3. Hatásvizsgálat Tekintettel a javaslat sürgősségére és annak korlátozott hatásaira, a javaslatot nem kíséri külön hatásvizsgálat. Ebben a szakaszban tétlenkedés a tagállamok többségét, amelyek még nem ültették át a 2004/40/EK irányelvet nemzeti jogába arra kényszerítheti, hogy ezt egy nagyon szoros, azaz a jelenlegi 2012. április 30-i határidőn belül tegyék meg és alkalmazzák, aminek komoly következményei lehetnek az MRI-technikát alkalmazó egészségügyi ellátás folytonosságára nézve. Egyes ipari tevékenységek is kedvezőtlen helyzetbe kerülhetnek. Valamennyi olyan tagállamban, amely nem ültette át az irányelvet határidőre, nagy jogbizonytalanság merülne fel. A Bíróság által megfogalmazott uniós irányelvek vertikális közvetlen hatályának elve szerint polgáraik nemzeti jogorvoslatért folyamodhatnak a nemzeti bíróságokhoz az irányelv végrehajtásának elmulasztásáért. A Bizottságnak továbbá jogsértési eljárásokat kellene indítania az átültetési intézkedésekről szóló tájékoztatás elmulasztása miatt az említett tagálamokkal szemben. Az irányelv átültetési határidejének meghosszabbítása esetén az MRI alkalmazását vagy az egyéb ipari tevékenységeket nem gátolnák indokolatlanul. Ugyanakkor a határidő-meghosszabbítás elégséges időt biztosítana az irányelv, nevezetesen az expozíciós határértékeknek a COM(2011) 348 bizottsági javaslaton alapuló új irányelv eszközeivel történő frissítésére és fejlesztésére. Az új tudományos ismeretek vizsgálata biztosítaná a munkavállalók védelmének magas szintjét, valamint a gazdasági tevékenységek folytonosságát. E javasolt módosítás a tagállamoknak csupán azon kötelezettségét érinti, hogy az irányelvet 2012. április 30-ig ültessék át, 2014. április 30-ig történő meghosszabbítással. Mindez a kérdéses irányelv lényegét nem érinti és ezért semmilyen további kötelezettséget nem ró az üzleti vállalkozásokra. 3. A JAVASLAT JOGI ELEMEI 3.1. A javaslat összefoglalása A javaslat a 2004/40/EK irányelv 13. cikkének (1) bekezdését módosítja az átültetési határidő 2014. április 30-ig történő meghosszabbításával. 3.2. Jogalap Az Európai Unió működéséről szóló szerződés 153. cikkének (2) bekezdése. 3.3. A szubszidiaritás elve A szubszidiaritás elve annyiban érvényesül, hogy a javaslat olyan területet – a munkavállalók munkahelyi egészségvédelmét és biztonságát – érint, amelyben az Európai Unió nem rendelkezik kizárólagos hatáskörrel. A javaslat célkitűzései a tagállamok fellépésével nem valósíthatók meg kielégítő módon, mert az irányelveket nem lehet nemzeti szinten módosítani vagy hatályon kívül helyezni. A javaslat célkitűzései csak uniós fellépéssel valósíthatók meg kielégítő módon, mert e javaslat hatályban lévő uniós jogi aktust módosít, amit a tagállamok saját maguk nem vihetnek végbe. A szubszidiaritás elve oly módon érvényesül, hogy a javaslat létező uniós rendelkezéseket módosít. 3.4. Az arányosság elve A javaslat megfelel az arányosság elvének a következő ok miatt: Nem változtatja meg a jelenlegi uniós jogyszabályok lényegét: a 2004/40/EK irányelv átültetési határidejének 2014. április 30-ra történő módosítására korlátozódik, a jelenlegi határidő lejártát követő jogbizonytalanság elkerülése érdekében és azért, hogy az Európai Parlamentnek és a Tanácsnak elegendő ideje legyen arra, hogy megvitassa a 2004/40/EK irányelv naprakésszé tételét és fejlesztését célzó új irányelvre vonatkozó COM (2011) 348 bizottsági javaslatot, és azzal kapcsolatban megállapodásra jusson. 3.5. A jogi aktus típusának megválasztása Javasolt eszköz(ök): irányelv. Más jogi aktusok nem lennének megfelelők. Az irányelv-módosítás egyetlen megfelelő eszköze egy másik irányelv elfogadása. 4. KÖLTSÉGVETÉSI VONZATOK – A javaslatnak nincsenek az uniós költségvetést érintő vonzatai. 5. KIEGÉSZÍTŐ INFORMÁCIÓK · Egyszerűsítés A javaslat nem egyszerűsíti a jogalkotási keretet. Célja kizárólag a 2004/40/EK irányelv átültetési határidejének 2014. április 30-ra történő módosítása. · Meglévő jogszabályok hatályon kívül helyezése A javaslat elfogadásával a hatályban lévő jogszabály nem veszti hatályát. · Európai Gazdasági Térség Ez a jogszabálytervezet az EGT-megállapodás hatálya alá tartozó területeket érinti, ezért ki kell terjeszteni az Európai Gazdasági Térségre. · A javaslat részletes magyarázata fejezetenként vagy cikkenként E javaslat 2014. április 30-ra módosítja a 2004/40/EK irányelv átültetésének határidejét. Az irányelv rendelkezéseinek a nemzeti jogba történő átültetésére vonatkozó plusz két évet az alábbi – részben megalapozott – aggályok igazolják: az irányelvben rögzített expozíciós határértékek által a mágneses rezonancián alapuló gyógyászati képalkotó eljárást alkalmazó egészségügyi szolgáltatások folyamatosságára gyakorolt aránytalan következményei. E határidő-meghosszabbítás tehát elégséges időt biztosít az irányelv, nevezetesen az expozíciós határértékeknek a COM (2011) 348 bizottsági javaslat alapján jelenleg a Tanács és az Európai Parlament által tárgyalt új irányelv általi frissítésére és fejlesztésére, melynek célja hogy biztosítsa a munkavállalók védelmének magas szintjét, valamint a gyógyászati eljárások és egyéb gazdasági tevékenységek folytonosságát. A két éves határidő-módosítás kiköszöböli a negatív jogkövetkezményeket azon tagállamok jogrendjében, amelyek még nem ültették át az irányelvet. A javaslat 1. cikke ennek megfelelően módosítja a 2004/40/EK irányelv 13. cikkének („Átültetés”) (1) bekezdését. 2012/0003 (COD) Javaslat AZ EURÓPAI PARLAMENT ÉS A TANÁCS IRÁNYELVE a munkavállalók fizikai tényezők (elektromágneses terek) hatásából keletkező kockázatoknak való expozíciójára vonatkozó egészségügyi és biztonsági minimumkövetelményekről szóló 2004/40/EK irányelv (18. egyedi irányelv a 89/391/EGK irányelv 16. cikke (1) bekezdésének értelmében) módosításáról AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 153. cikke (2) bekezdésére, tekintettel a z Európai Bizottság javaslatára, a jogalkotási aktus tervezetének a nemzeti parlamentek számára való megküldését követően, tekintettel az Európai Gazdasági és Szociális Bizottság véleményére[5], tekintettel a Régiók Bizottságának véleményére[6], a rendes jogalkotási eljárás keretében, mivel: (1) A munkavállalók fizikai tényezők (elektromágneses terek) hatásából keletkező kockázatoknak való expozíciójára vonatkozó egészségügyi és biztonsági minimumkövetelményekről szóló, 2004. április 29-i 2004/40/EK európai parlamenti és tanácsi irányelv[7] hatálybalépését követően az érdekelt felek, különösen az egészségügyben dolgozók súlyos aggodalmuknak adtak hangot az irányelv végrehajtásának az egészségügyi képalkotáson alapuló gyógyászati eljárások alkalmazására gyakorolt lehetséges hatásával kapcsolatosan. Az irányelv egyes ipari tevékenységekre gyakorolt hatásával kapcsolatban is kétségek merültek fel. (2) A Bizottság körültekintően megvizsgálta az érintett felek által felhozott érveket, majd úgy határozott, hogy az új tudományos ismeretek figyelembevételével alaposan felülvizsgálja a 2004/40/EK irányelv egyes rendelkezéseit. (3) A 2004/40/EK irányelv átültetésének határidejét a 2008. április 23-i 2008/46/EK irányelv[8] 2012. április 30-ra módosította lehetővé téve egy, a legújabb eredményeken alapuló új irányelv elfogadását. (4) A Bizottság 2011. június 14-én a 2004/40/EK irányelvet felváltó új irányelvjavaslatot fogadott el. Az új irányelv egyszerre biztosítja a munkavállalók egészségének és biztonságának magas szintű védelmét, valamint az elektromágneses tereket alkalmazó gyógyászati és ipari tevékenységek folytatását és fejlesztését. Következésképpen a tagállamok többsége az új irányelv elfogadásáig még nem ülteti át a 2004/40/EK irányelvet. (5) A tárgy technikai összetettsége miatt azonban nem valószínű, hogy az új irányelv elfogadására a 2004/40/EK irányelv átültetési határidejét megelőzően sor kerül. (6) Következésképpen ezt a határidőt meg kell hosszabbítani. (7) Mivel nagyon rövid idő maradt a 2012. április 30-i határidőt megelőzően, biztosítani kell, hogy az Európai Parlament és a Tanács sürgősen elfogadja az irányelvet és hogy az irányelv haladéktalanul hatályba lépjen. (8) Következésképpen, ami a nemzeti parlamenteknek az Európai Unióban betöltött szerepéről szóló 1. sz. jegyzőkönyvnek megfelelően a nemzeti parlamenteknek való továbbítást illeti, a jegyzőkönyv 4. cikkében meghatározott sürgős esetekre vonatkozó kivétel szerint ebben az esetben a között az időpont között, amikor valamely európai törvényalkotási aktus tervezetét a nemzeti parlamentek rendelkezésére bocsátják, és a között az időpont között, amikor azt elfogadás céljából, illetőleg egy álláspont törvényalkotási eljárás keretében történő elfogadása céljából a Tanács ideiglenes napirendjére tűzik, egy nyolchetes időszaknak kell eltelnie. ELFOGADTÁK EZT AZ IRÁNYELVET: 1. cikk A 2004/40/EK irányelv 13. cikkének (1) bekezdésében a „2012. április 30.” időpont helyébe „2014. április 30.” időpont lép. 2. cikk Ez az irányelv az Európai Unió Hivatalos Lapjában való kihirdetésének napján lép hatályba. 3. cikk Ennek az irányelvnek a tagállamok a címzettjei. Kelt Brüsszelben, -án/-én. Az Európai Parlament részéről a Tanács részéről az elnök az elnök [1] HL L 184., 2004.5.24., 23. o. [2] HL L 114., 2008.4.26., 88. o. [3] Különös tekintettel a Nemzetközi Nem Ionizáló Sugárzás Elleni Védelmi Bizottságnak (International Commission for Non-ionising Radiation Protection – ICNIRP) a statikus mágneses terekre és az 1-100 Hz frekvenciatartományban mozgó elektromos és mágneses terekre vonatkozó ajánlásaira (2010. december). [4] 300 GHz; 300 milliárd hertz vagy ciklus/másodperc frekvencia. A „hertz” (rövidítés: Hz) a frekvencia nemzetközi mértékegysége. [5] HL C […]., [ …]., […]. o. [6] HL C […]., [ …]., […]. o. [7] HL L 184., 2004.5.24., 1. o. [8] HL L 114., 2008.4.26., 88–89. o.